text: РЕШЕНИЕ НА СЪВЕТА
  от 20 юни 2014 година
  за отмяна на Решение 2010/407/ЕС относно наличието на прекомерен дефицит в Дания
  (2014/406/ЕС)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 126, параграф 12 от него,
  като взе предвид препоръката на Eвропейската комисия,
  като има предвид, че:
  (1)
  На 13 юли 2010 г. въз основа на препоръка, отправена от Комисията, с Решение 2010/407/ЕС (1) Съветът реши, че в Дания е налице прекомерен бюджетен дефицит. Съветът отбеляза, че според данните, предоставени от датските власти през април 2010 г., се планира бюджетният дефицит през 2010 г. да бъде 5,4 % от БВП, т.е. да бъде над референтната стойност по Договора от 3 % от БВП. Прогнозата за брутния държавен дълг през 2010 г. бе той да бъде в размер на 45,1 % от БВП, т.е. значително под референтната стойност по Договора от 60 % от БВП. Данните за бюджетния дефицит и дълга през 2010 г. бяха впоследствие коригирани съответно на 2,5 % и 42,8 % от БВП.
  (2)
  На 13 юли 2010 г. в съответствие с член 126, параграф 7 от Договора и член 3, параграф 4 от Регламент (ЕО) № 1467/97 на Съвета (2) и по препоръка на Комисията Съветът отправи препоръка към Дания за преодоляване на прекомерния дефицит най-късно до края на 2013 г. Препоръката на Съвета бе публично оповестена.
  (3)
  В съответствие с член 4 от Протокола относно процедурата при прекомерен дефицит, приложен към Договорите, Комисията предоставя данните за изпълнението на процедурата. Като част от прилагането на този протокол държавите членки предоставят данни за бюджетния дефицит и държавния дълг, както и за други свързани с тях показатели два пъти годишно - до 1 април и до 1 октомври, в съответствие с член 3 от Регламент (ЕО) № 479/2009 на Съвета (3).
  (4)
  Когато преценява необходимостта от отмяна на дадено решение относно наличието на прекомерен дефицит, Съветът следва да вземе решение въз основа на предоставените данни. Същевременно дадено решение относно наличието на прекомерен дефицит следва да се отмени само ако прогнозите на Комисията сочат, че през прогнозния период дефицитът няма да превиши референтната стойност по Договора от 3 % от БВП (4).
  (5)
  Предвид данните, предоставени от Комисията (Евростат) в съответствие с член 14 от Регламент (ЕО) № 479/2009, след след нотификацията, направена от Дания преди 1 април 2014 г., и предвид прогнозата на службите Комисията от пролетта на 2014 г. са обосновани следните заключения:
  -
  През периода 2010-2013 г. бюджетният дефицит остана в рамките на референтната стойност по Договора от 3 % от БВП, с изключение на 2012 г., когато салдото бе повлияно отрицателно от еднократно плащане, свързано с пенсионната реформа през 2011 г. Според приблизителните оценки това еднократно плащане намали бюджетното салдо през 2012 г. с 1,6 % от БВП. Бюджетният дефицит бе в размер на 2,5 % от БВП през 2010 г., 1,9 % от БВП през 2011 г., 3,8 % от БВП през 2012 г. и 0,8 % от БВП през 2013 г. Подобряването на бюджетното салдо се дължи на мерките за консолидация както по отношение на приходите, така и на разходите, и по-специално чрез забавен растеж на държавното потребление.
  -
  Програмата за конвергенция на Дания за 2014 г. предвижда бюджетен дефицит в размер на 1,3 % от БВП през 2014 г. и на 2,9 % от БВП през 2015 г. През периода 2013-2014 г. на публичните финанси повлияха еднократните приходи, генерирани при преструктурирането на съществуващите капиталови пенсии, което дава възможност за изплащане на данъчните задължения на бъдещите капиталови пенсии с благоприятен лихвен процент. Очаква се тази мярка да подобри бюджетното салдо с почти 1,8 % от БВП и през двете години. Тъй като тя няма да окаже въздействие през 2015 г., се очаква това да доведе до увеличение на дефицита в публичните финанси. Съгласно прогнозата на службите на Комисията от пролетта на 2014 г. бюджетният дефицит ще достигне 1,2 % от БВП през 2014 г. и 2,7 % от БВП през 2015 г. Следователно се очаква през прогнозния период дефицитът да се задържи под референтната стойност по Договора от 3 % от БВП.
  -
  След като през 2013 г. структурното салдо, т.е. салдото по консолидирания държавен бюджет, коригирано спрямо фазата на икономическия цикъл, минус еднократните и другите временни мерки, отбеляза подобрение в размер на 0,7 % от БВП, се очаква през 2014 г. то да се влоши с 0,8 % от БВП (до - 0,2 % от БВП), а през 2015 г. - с още 0,3 % от БВП, при допускане, че няма да има промяна в провежданата политика.
  -
  В прогнозата на службите на Комисията от пролетта на 2014 г. се предвижда брутният държавен дълг да спадне до 43,5 % от БВП през 2014 г. и да нарасне до 44,9 % от БВП през 2015 г., но да остане под референтната стойност по Договора от 60 % от БВП.
  (6)
  От 2014 г., т.е. годината след корекцията на прекомерния дефицит, по отношение на Дания се прилага превантивната част на Пакта за стабилност и растеж и Дания следва да поддържа структурното салдо на равнището на средносрочната бюджетна цел или над него.
  (7)
  Съгласно член 126, параграф 12 от Договора решенията на Съвета относно наличието на прекомерен дефицит се отменят, когато по мнение на Съвета прекомерният дефицит в съответната държава членка е бил коригиран.
  (8)
  Съветът счита, че прекомерният дефицит в Дания е бил коригиран, поради което Решение 2010/407/ЕС следва да бъде отменено,
  ПРИЕ НАСТОЯЩОТО РЕШЕНИЕ:
  Член 1
  Въз основа на цялостната оценка прекомерният дефицит в Дания се счита за коригиран.
  Член 2
  Решение 2010/407/ЕС се отменя.
  Член 3
  Адресат на настоящото решение е Кралство Дания.
  Съставено в Люксембург на 20 юни 2014 година.